DA Den Europæiske Unions Tidende C 82/7

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 82/08)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»SOPPRESSATA DI CALABRIA«

EF-nr. IT-PDO-0217-1569 — 19.10.2011

BGB ( ) BOB ( X )

1. Afsnit i varespecifikationen, som berøres af ændringen

—

☐

—

☒

—

☐

—

☒

—

☒

—

☐

—

☒

—

☐

—

☐

2. Type ændring(er)

—

☐

—

☒

—

☐

—

☐

3. Ændring(er)

Varebeskrivelse

— Kravene med hensyn til målene præciseres for at undgå udtrykket »cirka«, der er anvendt i den gældende tekst.

— Det præciseres, at farveegenskaberne ved »Soppressata di Calabria« afhænger af de ingredienser og krydderier, der anvendes.

Bevis for oprindelse

— Varespecifikationen opdateres med hensyn til, hvordan de erhvervsdrivende skal tilvejebringe oplysninger om bevis for oprindelsen som fastsat i forordning (EU) nr. 1151/2012.

Produktionsmetode

— Kravene med hensyn til angivelsen af svineracer, slagtealder og vægt præciseres. Blandt de tilladte racer tilføjes den hjemmehørende race »Apulo-Calabrese«, som er kendetegnet ved sin sorte hud. Avlsregistret for denne race er oprettet på grundlag af beskrivelsen af den oprindelige bestand, som historisk set har været at finde i regionerne Puglia (Apulo) og Calabrien. Blandt de tilladte racer tilføjes desuden racen »Duroc«, da den er meget udbredt i det område, hvor svinene har deres oprindelse. Derudover præciseres det, hvilke racer der absolut ikke må anvendes, fordi de ikke egner sig til produktion af tunge svin egnet til fremstilling af charcuterivarer.

— Hvad angår identifikation af svinene bliver det muligt at erstatte den mærkning, som allerede fremgår af varespecifikationen, med en tatovering på svinets lår med angivelse af identifikationskoden for den bedrift, hvor svinet er født.

— Kravet om forekomst af proteiner i foderet angives tydeligt.

— Begrebet »fodring med valle«, som forekommer i den gældende varespecifikation præciseres.

— Det præciseres, hvilke ingredienser, der skal anvendes, og der rettes op på den åbenlyse fejl i den gældende tekst, hvor det hedder: »rød peber, som angivet i de eksisterende retlige bestemmelser«. Efter ordene »rød peber« er der tydeligvis ved en fejl udeladt angivelsen af de øvrige ingredienser og tilsætningsstoffer »som angivet i de eksisterende retlige bestemmelser«. Med ændringen tydeliggøres det, hvad der menes med »rød peber«, nemlig »chilipeber/peberfrugt«, som begge hører under betegnelsen Capsicum L. Præciseringen af de naturlige ingredienser, som ikke allerede er angivet i den gældende tekst, svarer til den praksis, som helt fra gamle dage er blevet anvendt i oprindelsesområdet.

— De tilladte tilsætningsstoffer angives på en positivliste. Disse tilsætningsstoffer indvirker ikke på produktets tilknytning til det geografiske område, da de ikke ændrer de organoleptiske egenskaber, men derimod er med til at sikre produktet mod forringelse på grund af uønsket fermentering. Anvendelsen af tilsætningsstoffer er med til at forhindre skadelige mikrobielle processer og bidrager til den langsomme modningsproces, som er karakteristisk for produktet.

— Der fastsættes et minimum og et maksimum for hvor mange forskellige udskæringer, der må anvendes til fremstilling af produktet. Denne ændring består af en begrænsning af det allerede gældende krav i den nuværende varespecifikation. Derudover bliver det muligt at anvende mørbraden, som er en mager udskæring, som traditionelt allerede har været anvendt i fremstillingen af »Soppressata di Calabria«. På den måde rettes der op på en eksisterende mangel i den gældende varespecifikation.

— Minimumsindholdet af spæk i farsen sættes ned for at gøre det muligt at mindske produktets kalorieindhold.

— Det fastsættes, at »Soppressata di Calabria«, når den udelukkende fremstilles med henblik på salg i skiver, må have en længere form og må stoppes i spiselige kollagentarme. Disse bestemmelser letter skiveskæringen af produktet og begrænser spild i forbindelse med forarbejdningen.

— Det præciseres, at modningstiden på 45 dage er en minimumsværdi, som anvendes i den traditionelle produktion.

Mærkning

— Der indføres et identifikationslogo for »Soppressata di Calabria« BOB.

— Det bliver tilladt at angive ordene »stærk«, »mild« og »hvid« på mærkningen for at gøre opmærksom på, at produktet indeholder chilipeber/peberfrugt og pebercreme.

— Det bliver tilladt at markedsføre produktet helt, i stykker eller skiveskåret i vakuum- eller gaspakning. Denne bestemmelse findes ikke i den gældende varespecifikation, men er nødvendig for at kunne forene beskyttelse af produktets organoleptiske egenskaber med udviklingen i indkøbs- og forbrugermønstre.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»SOPPRESSATA DI CALABRIA«

EF-nr. IT-PDO-0217-1569 — 19.10.2011

BGB ( ) BOB ( X )

1. Betegnelse

»Soppressata di Calabria«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Soppressata di Calabria« fremstilles af mellemfint hakket svinefars bestående af minimum 50 % skinkekød, maksimum 50 % bov og/eller mørbrad, som ikke har været frosset, med fedt, som er nøje udvalgt fra spækket fra den forreste del af kammen ved siden af nakken, samt naturlige aromatiske ingredienser (salt, hel eller stødt sort peber, stærk og mild rød chilipeber/peberfrugt (af typen genere Capsicum L.) i pulverform og/eller som creme, vin, krydderier og naturlige aromastoffer). Det nøje udvalgte spæk skal udgøre mellem 4 % og 15 % pr. kilo bearbejdet kød. Modningstiden er på mindst 45 dage. Ved markedsføringen har »Soppressata di Calabria« følgende kendetegn: Formen er tilnærmelsesvis cylindrisk og let fladtrykt med en længde på mellem 10 og 18 cm og en diameter på mellem 4 og 8 cm. Skærefladen er kompakt til den bløde side med en ensartet naturlig til klar rød farve afhængig af, hvilke ingredienser der er anvendt.

Når produktet er tiltænkt markedsføring som skiveskåret i vakuumpakning eller gaspakning, kan pølsen stoppes i spiselige kollagentarme og have en længde på mellem 40 og 60 cm.

3.3. Råvarer (kun for forarbejdede produkter)

»Soppressata di Calabria« fremstilles af bearbejdet svinekød fra svin opdrættet i regionen Calabrien.

Der anvendes ikke kød fra orner og søer.

De genetiske krav til svinene svarer til de særlige karakteristika for tunge italienske svin, som opnås ved at anvende traditionelle tunge racer såsom:

— Apulo-Calabrese

— italiensk Large White og Landrace, forædlet således som det fremgår af den italienske stambog, eller afkom af orner af disse racer

— afkom af orner af racen Duroc, forædlet således som det fremgår af den italienske stambog

— afkom af orner af andre racer eller krydsede racer, forudsat at disse racer — uanset om de er avlet i Italien eller i udlandet — kommer fra selektions- eller krydsningsprogrammer, hvis målsætninger er forenelige med den italienske stambog for så vidt angår fremstilling af tunge svin.

Der anvendes således ikke:

— svin med antitetiske træk, især bærere af det gen, der medfører følsomhed over for stress (PSS)

— renracede dyr af Landrace Belga, Hampshire, Pietrain og Spot.

Gennemsnitsvægten for et parti svin ved slagtning er minimum 140 kg.

3.4. Foder (kun for produkter af animalsk oprindelse)

Svinenes foder består af foderblandinger med minimum 50 % byg, hestebønner, majs, agern og kikærter.

Fodret må ikke indeholde maniok, kartofler eller biprodukter, som kan give kødet og fedtet en uønsket smag og lugt.

For at sikre svin, som er kompakte med hensyn til opfedning, er det ikke tilladt at fodre med valle. Ved »fodring med valle« forstås anvendelse af biprodukter fra mælkeforarbejdning.

I mindst to måneder forud for slagtning skal proteinindholdet i fodret prioriteres, således at det har et proteinindhold på minimum 12 %.

Fodret skal, så vidt det er tilgængeligt på markedet, stamme fra produktionsområdet.

3.5. Specifikke etaper af produktionen, som skal finde sted i det afgrænsede geografiske område

Opdræt og slagtning af svinene skal finde sted inden for regionen Calabrien. Det samme gælder udvælgelsen og hakningen af kødet, tilberedning af farsen samt stopning, binding og modning af produktet.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Angivelsen af den beskyttede oprindelsesbetegnelse »Soppressata di Calabria« skal fremstå med tydelige bogstaver, der ikke kan slettes, og som let kan skelnes fra enhver anden tekst på etiketten eller skiltet på produktet eller på det portionspakkede produkt, og den skal følges umiddelbart af ordene »beskyttet oprindelsesbetegnelse«.

Følgende logo for »Soppressata di Calabria BOB« skal anvendes på etiketten.

På etiketten er det også muligt at angive ordene »stærk«, »mild« eller »hvid«, hvis pølsen indeholder henholdsvis stærk rød chilipeber/peberfrugt, mild rød chilipeber/peberfrugt (begge af typen Capsicum L) eller ingen chilipeber/peberfrugt.

4. Præcis afgrænsning af det geografiske område

»Soppressata di Calabria« fremstilles i det traditionelle produktionsområde, som består af regionen Calabrien.

5. Tilknytning til det geografiske område

5.1. Det geografiske områdes egenart

Produktionsområdet ligger i det sydlige Italien og er kendetegnet ved et varmt/tempereret klima med begrænset nedbør koncentreret i vinterhalvåret. Området er overvejende bakket og bjergrigt, men da det befinder sig på en halvø har det over 800 km kyststrækning mod Det Tyrrenske Hav og Det Ioniske Hav. Blandingen af hav, bakker og bjerge skaber et særligt Middelhavsklima i området.

»Soppressata di Calabria« er et produkt af en lang erfaring og tradition, som er forankret i Calabrien. Producenternes evne til at udvælge og bearbejde kødet til farsen og anvende krydderier og naturlige aromastoffer har stor betydning for fremstillingen af pølsen.

5.2. Produktets egenart

»Soppressata di Calabria« er et lagret produkt, som er typisk for calabriske charcuterivarer. »Soppressata di Calabria« fremstilles af en mellemfint hakket svinefars bestående af skinkekød og kam og/eller mørbrad med nøje udvalgt fedt fra spækket fra den forreste del af kammen ved siden af nakken, samt naturlige aromatiske ingredienser. Produktet er desuden kendetegnet ved den særlige let fladtrykte form og den typiske krydrede smag fra de tilsatte aromastoffer.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Kvalitetskravene til »Soppressata di Calabria« afhænger af det omgivende miljø og naturlige menneskeskabte faktorer.

Det området, hvor fremstillingen og forarbejdningen af »Soppressata di Calabria« foregår, er kendetegnet ved et miljø med et typisk syditaliensk klima med begrænset nedbør, som primært falder i vinterhalvåret, og en geografisk beliggenhed, som desuden nyder godt af særlige vindforhold og temperaturudsving, som bidrager til at skabe de optimale betingelser i modningslokalerne.

Ved fremstilling af »Soppressata di Calabria« har operatørernes erfaring med hensyn til bearbejdelsen af kødet stor betydning. Det nøje udvalgte magre kød hakkes mellemfint og blandes med fedtet og krydderierne. I arbejdet med bearbejdningen af kødstykkerne har man bevaret anvendelsen af naturlige aromastoffer, som er karakteristiske for den calabriske tradition, og som kendetegner »Soppressata di Calabria«.

Derudover er også den store omhu, som operatørerne udviser i stopnings- og modningsfasen for at sikre et produkt med den karakteristiske fladtrykte form og den rette konsistens, af stor betydning.

Råvarerne, produktet og betegnelsen er tilsammen nært forbundet med den samfundsøkonomiske udvikling i det afgrænsede geografiske område, som er afgørende for de særlige lokale traditioner og skikke. Særlig kan fremhæves anvendelsen af kød fra tunge svin opdrættet i overensstemmelse med den italienske stambog, som blandt andet fodres med typiske vegetabilske produkter fra det geografiske område. »Soppressata di Calabria« har således en tæt forbindelse med det geografiske område på grund af regionens klima, svinenes foder og menneskelige faktorer.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Soppressata di Calabria« i Gazzetta Ufficiale della Repubblica Italiana (det italienske statstidende) nr. 171 af 25. juli 2011.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til det italienske fødevare- og skovministeriums hjemmeside (www.politicheagricole.it) og klikke på »Prodotti DOP IGP« (øverst til højre), derefter på »Prodotti DOP IGP STG« (i venstre side) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.